 Mi o lọwọ si ikowojọ tawọn eeyan n ṣe nitori  mi- Sunday Igboho : Akọni ọmọ Yoruba nni, Oloye Sunday Adeyẹmọ,  ti gbogbo eeyan mọ sí Sunday Igboho funra rẹ lo sọ fawọn oniroyin lasiko to n gbalejo awọn aṣoju ẹgbẹ Yoruba Youth Socio-Cultural Association YYSA, iyẹn ẹgbẹ awọn ọdọ Yoruba jake-jado orileede yii, nile ẹ to wa laduugbo Sókà, nIbadan, nirọlẹ ọjọ Abamẹta, Satide.Eyi ko ṣẹyin bi awọn ololufẹ Sunday Igboho  ṣe ṣàgbékalẹ aṣunwọn kan ti wọn fi n gbowo ọrẹ lorukọ Oloye Adeyẹmọ atawọn omoogun ẹ.Awọn to ṣeto ìkówójọ ọhún lori ẹrọ ayélujára ni wọn rọ gbogbo onínú dídùn ọlọrẹ ọmọ Yorùbá kaakiri agbaye lati máa fowo ranṣẹ sinu awọn àkáǹtì meji kan lati fi awọn owo naa ra mọto fún Sunday Ìgbòho ati gbogbo awọn to n tẹle e kaakiri lori ilakaka rẹ lati gba ilẹ Yoruba silẹ lọwọ awọn aṣekupani Fúlàní.Ṣugbọn ànfààní abẹwo awọn ọdọ yii nÌgbòho Ooṣa lò láti sọ tinu ẹ jade nipa ikowojo ti awọn kan ṣe kiri loruko ẹ yii.Gẹgẹ bo ṣe sọ Gbogbo awọn  to n dawo nitori mi, mi o nilo rẹ. Emi funra mi ki í ṣe oloṣi, Ọlọrun kẹ mi laaye ara mi.Mi o nilo owo lọwọ gomina tabi araalu kankan. Gbogbo àwọn tó n fi àkáǹtì Zenith Bank ati GTB ranṣẹ sawọn eeyan kaakiri nitori mi, gbogbo ayé ni mo n sọ fún bayii pe mi o ran ẹnikẹni niṣẹ o.Ẹni to bá ní mọto lati gbe silẹ lati ṣatilẹyin fún wa lori akitiyan wa yii, o le gbe e fún wa o, ṣugbọn pe ki awọn kan máa dá owó kankan jọ fún mi, rara, mi o nilo ẹ.O waa fi asiko naa dupẹ fún lọwọ awọn lọba lọba ati leekan leekan ilẹ Yorùbá, paapaa ju lọ, Awujalẹ tÌjẹbú-Ode ati Ààrẹ Ọna-Kakanfo ilẹ Yorùbá fún atilẹyin wọn lori ilakaka oun lati yọ Yoruba kuro ninu ìpayínkeke ati àìbàlẹ ọkan. 